# **Трошоци на директорот на Агенцијата за првата половина на 2021 година**

Согласно заложбите за транспарентност и отчетност и следејќи ја воспоставената пракса за објавување на трошоците на директорот Зоран Трајчевски на секои шест месеци, Агенцијата на почетокот на јули ја извести јавноста, дека во периодот од 1 јануари до 30 јуни 2021 година, директорот Трајчевски, при вршење на својата функција, има направено трошоци во вкупен износ од 129.765,00 денари, од кои: трошоци за репрезентација – 114.365,00 денари и за службен мобилен телефон – 15.400,000 денари.

# **Објавена Анализа на медиумската сопственост во 2020 година**

Со цел да се обезбеди поголема транспарентност на сопственоста на медиумите, Агенцијата изработи [Анализа на медиумската сопственост во 2020 година](https://avmu.mk/wp-content/uploads/2021/07/%D0%90%D0%BD%D0%B0%D0%BB%D0%B8%D0%B7%D0%B0-%D0%BD%D0%B0-%D0%BC%D0%B5%D0%B4%D0%B8%D1%83%D0%BC%D1%81%D0%BA%D0%B0%D1%82%D0%B0-%D1%81%D0%BE%D0%BF%D1%81%D1%82%D0%B2%D0%B5%D0%BD%D0%BE%D1%81%D1%82-%D0%B2%D0%BE-2021-%D0%B3%D0%BE%D0%B4%D0%B8%D0%BD%D0%B0.pdf). При изработката на Анализата користени се официјални податоци за сопственичката структура на радиодифузерите од Централниот регистар на РСМ, а за издавачите на печатени медиуми и податоци коишто тие ги објавиле во дневен весник, во рамки на исполнувањето на законската обврска да обезбедат јавност во работењето.

Освен податоци за актуелните сопственици на телевизиите, радиостаниците и издавачите на печатени медиуми, Анализата содржи и податоци за интеграцијата на капиталот кај радиодифузерите и за промените во сопственичката структура на радиодифузерите коишто Агенцијата ги одобри во текот на 2020 година. Анализата на медиумската сопственост во 2020 година е достапна на [www.avmu.mk](http://www.avmu.mk).

**Усвоен Правилник за измена и дополнување на Правилникот за обврските за емитување изворно создадена програма, музика, документарна и играна програма**

Советот на Агенцијата на 21-та седница одржана на 22 јули, по претходна јавна расправа од 30 дена, го усвои [Правилникот за измена и дополнување на Правилникот за обврските за емитување изворно создадена програма, музика, документарна и играна програма](https://avmu.mk/wp-content/uploads/2021/07/Pravilnik-za-izmenuvanje-i-dopolnuvanje-na-Pravilnikot-za-obvrskite-za-emituvanje-programa-muzika-i-programa-2021.pdf).

Со Правилникот се пропишува начинот на примена на одредбите од член 92 од ЗААВМУ согласно последните законски измени во поглед на обврските на радиодифузерите за емитување програма изворно создадена како македонски аудиовизуелни дела на македонски јазик или на јазиците на етничките заедници кои не се мнозинство во РСМ и за емитување инструментална, вокална и/или вокално-инструментална музика изворно создадена во РСМ.

Пречистениот текст на [Правилникот за обврските за емитување македонски аудиовизуелни дела и музика е објавен на веб страницата на Агенцијата.](https://avmu.mk/wp-content/uploads/2021/07/Pravilnik-za-obvrskite-za-emituvanje-makedonski-audiovizuelni-dela-i-muzika-precisten-tekst-002.pdf)

**Податоци за досегот на радиостаниците и за уделот во вкупната гледаност на телевизиските станици за 2021 година – втор квартал**

За потребите на Агенцијата е изработено истражување за досегот на радиостаниците и за уделот во вкупната гледаност на телевизиските станици, за вториот квартал од 2021 година. Податоците содржани во извештајот се добиени со истражување на јавното мислење и се однесуваат на: просечниот дневен и неделен досег на слушаноста на радиостаниците и на гледаноста на телевизиите; периодот од денот во кој испитаникот слушал радио/гледал телевизија; видот на програмската содржина што испитаникот ја слушал на радио/гледал на телевизија во претходниот ден; учеството во вкупната гледаност за претходниот ден, и тоа удел во гледаноста на територијата на која секоја телевизијата емитува програма и удел во вкупната гледаност; просечниот дневен и неделен досег на странските телевизии и др.

Податоците од истражувањето се достапни на [www.avmu.mk](http://www.avmu.mk).

**Надзори врз радиодифузери, ОЈЕКМ, даватели на АВМУ по барање и печатени медиуми**

**Радиодифузери**

Агенцијата изврши редовен административен надзор врз сите 111 радиодифузери коишто емитуваат ТВ или радио програма, за обврската податоците за сопственичка структура, одговорниот уредник/уредници и за изворите на финансирање во претходната година да ги објават на сопствената програма, најмалку три пати годишно, во ударни термини и снимка од објавата да достават до Агенцијата во рок од 15 дена од денот на објавувањето. Надзорот покажа дека обврската во целост ја исполниле сите 111 радиодифузери.

**Јули, 2021г. Бр.7**

Редовен програмски и административен надзор за почитувањето на законските одредби – објава на импресум, информации коишто треба да се направат достапни до корисниците и објава на знакот за идентификација на радиодифузерот, правилата при емитување аудиовизуелни комерцијални комуникации, заштита на малолетната публика, користење телефонски услуги со додадена вредност и телефонско гласање, емитување игри на среќа и обезбедување квизови или други облици на наградно учество е извршен врз ТВ М Нет – ХД, ТВ Сити, ТВ Коха, ТВ Едо, ТВ КТВ и ТВ Кобра.

Надзорот покажа дека ТВ Сити и ТВ Едо во одредени емисии не ги објавиле податоците за импресум, кои се должни да ги емитуваат на соодветно место за секоја содржина од програмскиот сервис. Кај ТВ Сити беше констатирано дека премиерите и репризите на играниот, анимиран филм „Бајка-Принцот кој бараше бесмртност“, не беа означени со предупредувачка сигнализација за програмата што се прикажува, додека прекршувања на правилата за пласирање на производи и правилата за користење нови рекламни техники, се констатирани во емитуваната забавно-документирана емисија “In magazine” на програмата на ТВ Едо. Кај ТВ КТВ во забавно-документираните емисии „ВИП на еден ден“, „Од кое село е баба ти“ и „Мастраф муабет“, беше утврдено емитување поп-ап/реклами на поделен екран меѓу кои не минува пропишаниот период од најмалку 15 минути.

За обврските за употреба на јазикот во програмата, емитување дневно 8 часа програма на телевизијата и дневно емитување најмалку 30% изворно создадена програма како македонски аудио и аудиовизуелни дела, од која најмалку половина во периодот од 07:00 до 19:00 часот, редовен програмски надзор е извршен врз ТВ Сити, ТВ Едо, ТВ Кобра, ТВ Коха, ТВ КТВ и ТВ М Нет-ХД. Со надзорот е констатирано дека ТВ Едо, нема емитувано најмалку 30% програма изворно создадена, од кои најмалку половина од законскиот минимум во периодот од 07:00 до 19:00 часот. Најмалку половина од создадената програма како македонски аудиовизуелни дела во периодот од 07:00 до 19:00 часот, не емитуваа и ТВ Коха и ТВ Сити.

Редовен програмски надзор за употреба на јазикот во програмите на радиодифузерите, емитување на доброволно пријавениот процент домашна музика и дневно емитување најмалку 18 часа програма на радио е извршен врз радијата Роса АБ, Зона М-1, РФМ, ЕФ-ЕМ 90.3-Спортско Радио и Урбан ФМ. При надзорите не се констатирани прекршувања.

# **Оператори на јавни електронски комуникациски мрежи**

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите Каблекалл, Мултимедија Нетворк Л, Роби, Инфел КТВ, Комбо 2003, Спајдер Нет. При спроведените надзори не се констатирани прекршувања.


Врз операторот на јавна електронска комуникациска мрежа Тотал ТВ, извршен е контролен програмски надзор за да утврди дали е постапено по претходно изречената мерка-јавна опомена, за обврската во својот програмски пакет задолжително и бесплатно да ги обезбеди програмските сервиси на Јавниот сервис. Надзорот покажа дека операторот ги нема обезбедено програмските сервиси на Јавниот сервис, односно не врши реемитување на „МРТ 2“, „МРТ 3“, „МРТ 4“ и „МРТ 5“.

# **Даватели на АВМУ по барање**

За обврските коишто се однесуваат на пренесување на кинематографски дела, заштита на малолетните лица и промоција на производство и пристап до европски дела, извршен е редовен програмски надзор врз давателите на АВМУ по барање, Македонски Телеком и А1 Македонија. При надзорот не се констатирани прекршувања.

# **Печатени медиуми**

Агенцијата спроведе вонреден административен надзор врз Друштвото за медиуми издаваштво и маркетинг ЕХО МЕДИА ГРУП издавач на „Македонско Ехо“, со цел да констатира дали истиот објавил податоци за назив и адреса на седиштето и уредништвото на печатениот медиум, податоци за одговорното лице, уредниците, печатницата, датум на печатење или препечатување и број на печатени примероци, согласно обврската од Законот за медиуми. Со надзорот на изданието на „Македонско Ехо“, бр.3 од 15 јули 2021 година е констатирано дека во целост е исполнета законската обврска.



**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

 **РЕПУБЛИКА СЕВЕРНА МАКЕДОНИЈА** 

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** [**contact@avmu.mk**](mailto:contact@avmu.mk) **веб страница:** [**www.avmu.mk**](http://www.avmu.mk)